František Lexa

František Lexa (* 5. apríl 1876, Pardubice – † 13. február 1960, Praha) bol český egyptológ a filológ, zakladateľ československej a českej egyptológie. Pôsobil ako profesor egyptológie na Karlovej univerzite v Prahe a významnou mierou prispel k založeniu Československého egyptologického ústavu.

 Život 
Narodil sa v rodine právnika v Pardubiciach. V 80. rokoch 19. storočia sa rodina presťahovala do Prahy, kde už navštevoval gymnázium. Medzi jeho učiteľov patril Alois Jirásek, ktorý ho učil zemepis a dejepis. Po gymnáziu navštevoval Filozofickú fakultu Karlo-Ferdinandovej univerzity (dobový názov Karlovej univerzity). Medzi jeho spolužiakmi bol Tomáš Masaryk a Zdeněk Nejedlý.

Po dokončení vysokoškolských štúdií učil chvíľu stredoškolskú matematiku a fyziku na malostranskom gymnáziu a na C. K. Vyššom gymnáziu v Hradci Králové, jeho záujmy však smerovali k filozofii a psychológii. Odtiaľ sa dostal k štúdiu staroegyptského písma. V roku 1905 sa začal učiť starú egyptčinu a preložil jednu kapitolu Knihy mŕtvych. Tento preklad sa náhodou dostal do rúk profesorovi orientalistiky Rudolfovi Dvořákovi a ten Lexu odporučil na štúdium egyptčiny k profesorovi Adolfovi Ermanovi do Berlína.

Po roku štúdia v Berlíne sa Lexa presunul na niekoľko mesiacov do Štrasburgu, kde študoval démotčinu. Tu sa rozhodol vydať vlastnú démotickú gramatiku. Po návrate do Prahy opäť vyučoval na gymnáziu, zároveň však pracoval na svojej habilitačnej práci s názvom O poměru ducha, duše a těla u Egypťanů Staré říše, ktorú zverejnil po prvej svetovej vojne.

Po vzniku Československa bol na Karlovej univerzite záujem o orientalistiku a tak tu Lexa bezplatne prednášal od roku 1919 egyptológiu. V roku 1927 získal na univerzite platené miesto mimoriadneho profesora. Počas tohto obdobia uverejnil niekoľko prác, o ktoré bol veľký záujem, čo bolo podnetom k vytvoreniu Egyptského seminára na Karlovej univerzite. Jeho jediným riadnym profesorom sa stal František Lexa. V školskom roku 1934/35 bol zvolený za dekana Karlovej univerzity. Jeho žiakom z tohto obdobia bol aj Jaroslav Černý, neskorší vynikajúci český egyptológ a znalec hieratického písma.

V 50. rokoch 20. storočia vnukol Lexovi jeho žiak Zbyněk Žába myšlienku založiť Československý egyptologický ústav so sídlom v Prahe a Káhire. A pretože mal Lexa dobré známosti v politických kruhoch, podarilo sa ústav roku 1958 založiť a dostať poverenie viesť ho. Po jeho smrti vedenie ústavu prevzal Zbyněk Žába.

František Lexa zomrel v roku 1960 v Prahe a je pochovaný na Olšanskom cintoríne.

 Dielo 
 Odborné publikácie 
 1916 – Beiträge zum demotischen Wörterbuche aus dem Papyrus Insinger (Praha);
 1920 – Pokus egyptského krále Amenhotepa IV. Achenatona o zavedení světového náboženství (Praha-Karlín);
 1921 – Náboženská literatura staroegyptská (2 zväzky, Kladno);
 1923 – Beletristická literatura staroegyptská (Kladno);
 1923 – Staroegyptské čarodějnictví (Kladno);
 1925 – Comment se revèlent les rapports entre les langues Hamitiques, Sémitiques et la langue Égyptienne dans la grammaire des pronoms personnels, des verbes et dans les numéraux cardinaux 1–9 (Praha);
 1926–29 – Obecné mravní nauky staroegyptské (3 zväzky, Praha);
 1925 – La magie dans l’Egypte antique de l’ancien empire jusqu’a l’époque copte (3 zväzky, Praha);
 1938–51 – Grammaire démotique (7 zväzkov, Praha)
 1947 – Výbor ze starší literatury egyptské (Praha);
 1947 – Výbor z mladší literatury egyptské (Praha);
 1948 – Jak měli staří Egyptané rádi Ptolemaia (Praha);
 1955 – Veřejný život ve starověkém Egyptě (2 zväzky, Praha).

 Beletria 
 Amennacht (poviedka).

 Referencie 

 Zdroj 

 Literatúra 




 Pozri aj 
 Zoznam egyptológov

 Externé odkazy 
 Rozhovor Českého rozhlasu s prof. Miroslavom Vernerom aj o Františkovi Lexovi, dost. 

Kategória:Narodenia v 1876
Kategória:Úmrtia v 1960
Kategória:Českí egyptológovia
Kategória:Osobnosti z Pardubíc